“สธ.” แย้ม “บีทีเอส” เล็งวิ่งแบบเปิดหน้าต่าง ยกเคส รถบัสจีน อากาศปิดเสี่ยงติด “โควิด” สูง
"กระทรวงสาธารณสุข" แย้ม รถไฟฟ้าบีทีเอส เตรียมวิ่งแบบเปิดหน้าต่าง หลังพบกรณีศึกษาจีน รถบัสแน่น อากาศปิด เสี่ยงติด "โควิด" สูง
"กระทรวงสาธารณสุข" แย้ม รถไฟฟ้าบีทีเอส เตรียมวิ่งแบบเปิดหน้าต่าง หลังพบกรณีศึกษาจีน รถบัสแน่น อากาศปิด เสี่ยงติด "โควิด" สูง
27 พ.ค. 2563

นพ.ธนรักษ์ ผลิพัฒน์ รองอธิบดีกรมควบคุมโรค (คร.) กระทรวงสาธารณสุข (สธ.) กล่าวระหว่างสถานการณ์โรคติดเชื้อไวรัสโคโรนา 2019 (โควิด-19) ประจำวันที่ 27 พ.ค.63 ถึงกรณีผู้ติดเชื้อรายใหม่ 2 รายที่เดินทางกลับจากสหรัฐอเมริกา และตรวจพบเชื้อโควิด-19 วันสุดท้ายก่อนออกจากสถานกักกันของรัฐ (State Quarantine)
โดย นพ.ธนรักษ์ ระบุว่า ทั้งสองรายมาถึงวันที่ 12 พ.ค. มีการตรวจครั้งแรกวันที่ 18 พ.ค. ไม่พบเชื้อ ตรวจครั้งที่ 2 วันที่ 24 พ.ค. ไม่พบเชื้อ และตรวจครั้งที่ 3 วันที่ 26 พ.ค. ก่อนครบระยะกักตัว 14 วัน จึงพบเชื้อ แต่ไม่มีอาการ จึงเป็นการติดเชื้อมาจากต่างประเทศ และไม่มีความจำเป็นต้องขยายระยะเวลากักตัว
“ผู้ป่วยรายใหม่ส่วนใหญ่มาจากต่างประเทศ ทำให้ค่อยสบายใจกับสถานการณ์ได้ระดับหนึ่ง แต่ยังไม่ถึงเวลาที่จะเฉลิมฉลอง เพราะทางฝ่ายวิชาการยังเชื่อว่า เราจะยังมีผู้ป่วยที่อยู่ในประเทศ อาจจะมีอาการน้อยหรือไม่มีอาการ เลยไม่เข้ารับบริการตรวจ ซึ่งปัจจุบัน สธ.ได้เน้นย้ำการเฝ้าระวังและการออกไปค้นหาผู้ป่วยเชิงรุกให้มากที่สุดเท่าที่จะทำได้” นพ.ธนรักษ์ กล่าว
ทั้งนี้ แม้ว่าจะมี 65 จังหวัดที่ไม่พบผู้ป่วยในรอบ 1 เดือน แต่จังหวัดที่เคยมีรายงานผู้ป่วยจำนวนมากมาก่อน ก็ยังไม่น่าไว้วางใจ เพราะแม้ไม่เจอผู้ป่วยแล้ว แต่มีความเป็นไปได้ที่จะมีผู้ป่วยที่ไม่มีอาการ หลงเหลืออยู่ในชุมชน โดยเฉพาะ 8-9 จังหวัด ได้แก่ กทม.และปริมณฑล เชียงใหม่ ภูเก็ต ชลบุรี และ 4 จังหวัดชายแดนภาคใต้
กรณีคล้ายกับจีนที่ไม่มีรายงานพบผู้ป่วยใหม่มาแล้วระยะหนึ่ง แต่ก็กลับมาพบผู้ป่วยประปราย แสดงว่ายังมีคนอาการน้อยหลงเหลือในชุมชน
โดยตัวอย่างผลการสอบสวนโรคในจีน เช่น กรณีรถโดยสารปรับอากาศ เป็นสถานที่อากาศปิด ใช้ระบบปรับอากาศ คนจำนวนมากอยู่ร่วมกันเป็นเวลานาน พบว่า เชื้อสามารถแพร่ได้ไกลสุดถึง 4.5 เมตร มากกว่าระยะปกติที่อยู่ที่ 1-2 เมตร ผู้ใช้บริการจะต้องใส่หน้ากากป้องกันตลอดเวลา
ทั้งนี้ ประเทศไทยเรา รถไฟฟ้าบีทีเอสมีแผนที่จะเปิดหน้าต่างวิ่งรถ เพื่อลดความเสี่ยงในการแพร่เชื้อด้วย
นอกจากนี้ ยังมีกรณีร้านอาหารที่จีน มีการใช้เครื่องปรับอากาศทำให้อากาศหมุนเวียนอยู่ภายในร้าน และส่วนใหญ่ไม่ได้ใส่หน้ากากป้องกัน แม้เป็นคนที่นั่งห่างจากคนป่วยก็มีโอกาสติดเชื้อได้ ดังนั้น ในร้านอาหารที่อากาศปิดไม่ถ่ายเท จึงต้องจัดให้นั่งห่างกัน 1-2 เมตร ติดฉากกั้นป้องกันไม่ให้ละอองฝอยน้ำลายไปติดคนอื่น